Document ID: /roh_data/filtered/fineweb-2-filterrobots_roh.jsonl.gz/25260

Cun ina pitschna festa ha l’associaziun engrazià a lur clientella da tschep e vulì carmalar natiers in u l’auter nov client, per far attent ch’i dovra il sustegn da tut las vischinas e vischins da la vischnanca per pudair mantegnair la stizun dal vitg.
Be grazia las stizuns da Laax e Falera
I saja gia da l’entschatta stà cler ch’i na saja betg simpel da far marschar il Volg a Sagogn, declera il president da l’Associaziun da consum Falera-Laax, Christian Capaul. Ils ultims 11 onns che l’associaziun mainia il Volg a Sagogn, naja la stizun mai scrit cifras nairas. L’associaziun aveva surpiglià la stizun il 2005 suenter che quella è stada in onn serrada. Ils emprims onns saja la svieuta creschida, ussa giaja ella puspè enavos, di Christian Capaul. Be grazia a las stizuns da Falera e da Laax possia l’associaziun cuvrir il deficit da Sagogn.
Mobilitad e stizuns grondas en il conturn
La raschun che la svieuta a Sagogn sa reducescha èn probabel las bleras pussaivladads da far cumissiun a Schluein e Glion. A Schluein è gist dacurt vegnì avert differentas novas stizuns grondas. Chrisian Capaul sa dumonda, sche la regiun po insumma vertir tantas stizuns, damai ch’il dumber da clientella restia tuttina, respectiv sa reduceschia.
Damai che nus avain ina digren da la populaziun ed il turissem che va enavos vegn la petta pli pitschna, la purschida vegn dentant pli e pli gronda. La consequenza è che las stizuns a la periferia ston surlavurar lur concepts ed en il mender cas ston ellas serrar.
Serrar la stizun a Sagogn saja dentant pir la pli davosa consequenza. Era sch'i saja gia vegnì fatg ponderaziuns en questa direcziun, punctuescha Christian Capaul, ch'i vegnia sco emprim empruvà da motivar las vischinas e ils vischins da Sagogn da far diever da la stizun en lur vitg. Uschia na stuess ins gnanc patratgar vid serrar quella e pudess era mantegnair ils 3 plazs da lavur.